Rugby: Wallis klop Aussies in omstrede strydDie Rooi Drake vier hul sege oor die Wallabies (Foto: Geoff Caddick/AFP) Wêreldrugby staan nou vierkant in die spervuur nadat die Australiese afrigter, Dave Rennie, Saterdagaand in Cardiff sy mond behoorlik uitgespoel het oor die wedstrydbeamptes in die toetswedstryd tussen die Wallabies en Wallis. Die Rooi Drake het met 29-28 gewen, maar dit het Rennie briesend gelaat nadat die Wallaby-agtsteman, Rob Valetini, ŉ rooikaart (gevaarlike duikslag met ŉ arm wat die teenstander teen die kop getref het) en Kurtley Beale ŉ geel kaart (bal weggeklap om ŉ drie te probeer keer) gekry het. Wat gaan Wêreldrugby nou doen, veral nadat hy Rassie Erasmus verlede week vir 20 maande geskors het nadat hy sy mond uitgespoel het oor die Aussie-skeidsregter Nic Berry se kleitrappery in die eerste toets tussen die Springbokke en Britse en Ierse Leeus? Boonop is Rennie, wie se span die eerste keer in 45 jaar nie ŉ wedstryd op sy jaareindtoer kon wen nie, een van die kandidate om as afrigter van die jaar aangewys te word. Rennie het veral die skeidsregter, Mike Adamson, en die televisieskeidsregter, Marius Jonker, in die oog gehad. Volgens stuff.co.nz het hy stoom op die mediakonferensie afgeblaas. “Ek is ŉ professionele afrigter vir 20 jaar en nog nooit was dit nodig om na die media te hardloop en houe na die skeidsregter of die beamptes in te kry nie. Maar ek glo dat ek vanaand dit moet doen.” Rennie het ook na ŉ voorval in verlede week se toets teen Skotland verwys toe Jonker ŉ geelkaart aanbeveel het om die stut Allan Alaalatoa af te stuur, maar dat Wêreldrugby gedurende die week dit as ŉ “verkeerde besluit” probeer regstel het. “As daar ŉ televisieskeidsregter is, is daar geen verskoning om ŉ fout te begaan nie,” het Rennie gesê. Wallis het op die ou einde met ŉ doodsnikstrafdoel deur die plaasvervanger-losskakel, Rhys Priestland, die knoop deurgehak. Ondanks die Wallabies se nederlaag, het hulle moedig bly veg en vir tien minute met net 13 spelers klaargekom. Punte: Wallis 29 (16): Drieë: Ryan Elais, Nick Tompkins. Doelskoppe: Dan Biggar (2). Strafdoele: Biggar (4), Rhys Priestland. Australië 28: (13) Drieë: Andrew Kellaway, Nic White, Filipo Daugunu. Doelskoppe: James O’Connor (2). Strafdoele: O’Connor (2). Kurtley Beale.